[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.7.2009

COM(2009) 386 végleges

Javaslat:

A TANÁCS HATÁROZATA

az Északnyugat-atlanti Halászati Szervezetben a Közösség által képviselendő álláspont meghatározásáról

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a regionális halászati gazdálkodási szervezeteknek – az intézményi keretüket kiegészítő vagy módosító határozatok kivételével – joghatással bíró határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz.

Figyelemmel e kötelezettségre, valamint a más regionális halászati gazdálkodási szervezetekkel kapcsolatos hasonló tanácsi határozatok és bizottsági javaslatok alapján az Európai Bizottság e határozatjavaslatot azzal a céllal terjeszti be, hogy meghatározza az Északnyugat-atlanti Halászati Szervezetben a Közösség által képviselendő álláspontot. Az egységes fellépés érdekében e javaslat ugyanazt a megközelítést alkalmazza, mint a többi regionális halászati gazdálkodási szervezettel kapcsolatos határozat.

Javaslat:

A TANÁCS HATÁROZATA

az Északnyugat-atlanti Halászati Szervezetben a Közösség által képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300. cikk (2) bekezdése második albekezdésével,

tekintettel a Bizottság javaslatára,

mivel:

(1) A Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A 2371/2002/EK rendelet[1] előírja, hogy a Közösségnek az elővigyázatosság elvét kell alkalmaznia azon intézkedések meghozatalakor, amelyek az élő vízi erőforrások védelmére és megőrzésére vonatkoznak, azért, hogy biztosítsák azok fenntartható kiaknázását, és hogy a lehető legkisebbre csökkentsék a halászati tevékenységnek a tengeri ökoszisztémára gyakorolt hatását. A rendelet előírja továbbá, hogy a Közösség törekedjen a halászati gazdálkodásra vonatkozó ökoszisztéma-alapú megközelítés fokozatos alkalmazására, valamint arra, hogy a halászati tevékenységek egy gazdaságilag életképes és versenyképes halászati ágazaton belül, hatékony módon folyjanak, miközben megfelelő életszínvonalat kell biztosítani azok számára, akiknek megélhetése a halászattól függ, figyelembe véve a fogyasztók érdekeit is.

(2) Az Európai Közösség a 3179/78/EK rendelettel[2] jóváhagyta az északnyugat-atlanti halászatban folytatandó jövőbeni többoldalú együttműködésről szóló 1979-es egyezményt, amely létrehozta az Északnyugat-atlanti Halászati Szervezetet (NAFO), és amelyet 2007-ben módosítottak. A NAFO halászati bizottsága felelős a szabályozási javaslatok elfogadásáért, amelyek célja a szabályozási területen található halászati erőforrások hosszú távú védelme és fenntartható kiaknázása, továbbá az, hogy a lehető legkisebbre csökkentsék a halászati tevékenység tengeri ökoszisztémára gyakorolt hatását. Az ilyen intézkedések kötelezővé válhatnak a Közösségre nézve.

(3) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletében szerepel az az álláspont, amelyet az Északnyugat-atlanti Halászati Szervezet halászati bizottságában a Közösség nevében képviselni kell, amennyiben az említett bizottságot joghatással bíró határozat meghozatalára kérik fel.

2. cikk

Az e határozat mellékletében szereplő álláspontot a Tanács legkésőbb az Északnyugat-atlanti Halászati Szervezet halászati bizottságának 2014. évi éves üléséig értékeli és szükség esetén a Bizottság javaslata alapján felülvizsgálja.

Kelt Brüsszelben, […]-án/-én

a Tanács részéről

az elnök

MELLÉKLET

Az Északnyugat-atlanti Halászati Szervezetben képviselendő közösségi álláspont

1. ELVEK

A NAFO keretében az Európai Közösség:

a) a közös halászati politika keretében meghatározott közösségi célkitűzésekkel összhangban lép fel, különösen a NAFO által kezelt fajok fenntartható kiaknázására vonatkozó elővigyázatos megközelítés alkalmazásával, elősegítve a halászati gazdálkodásban az ökoszisztéma-alapú megközelítés fokozatos bevezetését, és a lehető legkisebbre csökkentve a halászati tevékenységek tengeri ökoszisztémára gyakorolt hatását, valamint a gazdaságilag életképes és versenyképes közösségi halászat támogatása révén megfelelő életszínvonalat biztosítva azok számára, akiknek megélhetése a halászati tevékenységektől függ, figyelembe véve a fogyasztók érdekeit is;

b) biztosítja, hogy a NAFO intézkedései összhangban álljanak a NAFO-t létrehozó egyezmény célkitűzéseivel;

c) gondoskodik arról, hogy a NAFO intézkedései összhangban álljanak a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a közösségi külkapcsolati politikával;

f) gondoskodik arról, hogy a Közösség eleget tegyen nemzetközi kötelezettségvállalásainak.

2. Iránymutatások

Az Európai Közösség – megfelelő esetben – az alábbi NAFO-intézkedések elfogadásának támogatására törekszik:

a) a NAFO szabályozási területén és – adott esetben – a NAFO-egyezmény hatálya alá tartozó területen található halászati erőforrások védelmére és kezelésére vonatkozó intézkedések meghozatala a rendelkezésre álló legjobb tudományos szakvélemény alapján, ideértve a NAFO szabályozása alá tartozó fajokra vonatkozó teljes kifogható mennyiségek és kvóták megállapítását; Szükség esetén a halászati tevékenységek fokozásának elkerülése érdekében mérlegelni kell külön intézkedések meghozatalát a túlhalászott állományokra vonatkozóan;

b) a NAFO szabályozási területét érintő nyomonkövetési, ellenőrző és felügyeleti intézkedések felülvizsgálata az ellenőrző intézkedések hatékonyságának és a NAFO-intézkedések betartásának fokozására;

c) szigorúbb fellépés a jogellenes, nem bejelentett és szabályozatlan halászati tevékenységek ellen;

d) intézkedések a NAFO szabályozási területén lévő sérülékeny ökoszisztémák védelmére, összhangban a ENSZ-közgyűlés határozataival;

e) közös megközelítés kialakítása más regionális halászati gazdálkodási szervekkel, így az Északkelet-atlanti Halászati Bizottsággal, az Észak-atlanti Lazacvédelmi Szervezettel és az Atlanti Tonhal Védelmére Létrehozott Nemzetközi Bizottsággal;

f) kiegészítő technikai intézkedések a NAFO tudományos tanácsa által kibocsátott szakvélemény alapján.

[1] HL L 358., 2002.12.31., 59. o.

[2] HL L 378., 1978.12.30., 1. o.